Ge Jehans de Chalon, sires de Roichefort et cuens d’Auceure et ge Aaliz de Nevers, contesse d’Auceure, fame audit Jehan, fazons savoir à tous caus que ces présantes lettres verront et orront que nos avons otroyé de nostre bone volanté à madame Agnès, la dame de Brageloigne et à ses hoirs, que il puissent vandre et amortir à quexque genz qu’il lour plara lou porpris et la grange des Jarries et lou gaeingnaige qui i apant; les quex choses sont asises ou finaige de Saint-Cire et meuvent de notre rière-fié. Et quant ladite dame, ou si hoir osteront les choses desus dites de lour mains, nos somes tenus et loons et octroions à amortir les choses desus dites, se nos an somes requis. Et prometons an bone foi que contre du devant dit octroi nos n’irons ne ferons aler par autre. Et por ce que ceste chose soit ferme et estable, je Jehan de Chalon, sire de Roichefort et cuens d’Auceure desus diz, et je Aaliz de Nevers, contesse d’Auceure desus dite, avons mis nos seaus an ces présantes lettres, qui furent données en l’an de grâce mil deus cenz et sexante-et quatorze, ou mois de juignot.